ZAPISNIK

 Sa 30. sjednice Gradskog vijeća Grada Cresa koja je održana 28. rujna 2016. godine, u Gradskoj vijećnici Grada Cresa, s početkom u 19.00 sati.

 Na sjednici je prisutno 10 vijećnika i to: Marčelo Damijanjević, predsjednik Gradskog vijeća; vijećnici: Lara Bressan Antonina, Anton Čule, Oliver Filipas, Nenad Kučić, Petar Miočić, Samir Mujagić, Gaetano Negovetić, Fiorenco Pinezić i Patris Salković. Odsutni: Maja Sepčić, Dragan Medarić i Branko Benvin.

 Na sjednici su još prisutni: Kristijan Jurjako, gradonačelnik Grada Cresa; Nada Kremenić, pročelnica Upravnog odjela za proračun i financije, komunalni sustav i prostorno planiranje; Marko Ferlora, viši stručni suradnik za poljoprivredu i ruralni razvoj; Walter Salković, voditelj Odsjeka za stručne poslove gradonačelnika, Bojan Purić, predstavnik medija i Patricija Purić, pročelnica Ureda Grada, koja vodi ovaj zapisnik.

 Marčelo Damijanjević otvorio je 30. sjednicu, te dao na usvajanje zapisnik sa 29. sjednice Gradskog vijeća.

 Jednoglasno je usvojen zapisnik sa 29. sjednice Gradskog vijeća koja je održana 14. srpnja 2016. godine.

 Jednoglasno je usvojena dopuna dnevnog reda i to da se kao 6. točka u dnevni red uvrsti “Prijedlog rješenja o imenovanju stručnog povjerenstva za pripremu odluke o utvrđivanju zona sanitarne zaštite jezera Vrana”.

Jednoglasno je usvojen sljedeći

**Dnevni red:**

1. Aktualni sat.
2. Prijedlog odluke o usvajanju Strategije razvoja Grada Cresa za razdoblje od 2015. do 2020. godine.
3. Polugodišnji izvještaj o izvršenju Proračuna Grada Cresa za 2016. godinu.
4. Izvješće Državnog ureda za reviziju o obavljenoj financijskoj reviziji Grada Cresa za 2015. godinu.
5. Izvješće Državnog ureda za reviziju o obavljenoj reviziji učinkovitosti upravljanja i raspolaganja nekretninama.
6. Prijedlog rješenja o imenovanju stručnog povjerenstva za pripremu odluke o utvrđivanju zona sanitarne zaštite jezera Vrana.

**Ad. 1. Aktualni sat**

Patris Salković izrazio je nezadovoljstvo dobivenim odgovorom u vezi bljeskalica, a nije odgovoreno ni na pitanje u vezi parkiranja.

Petar Miočić izrazio je nezadovoljstvo što nije dobio odgovor u vezi tjeranja djece koja prodaju sa javnih površina, u vezi sredstava za ljetni karneval, kao i na pitanje koje se odnosi na službeni put zamjenice gradonačelnika.

Fiorenco Pinezić postavio je sljedeća vijećnička pitanja:

1. Za sanaciju zgrade ambulante u Martinšćici utrošen je velik novac a krov propušta. Zatražio je da se kontaktira Dom zdravlja u vezi sanacije jer svaka nova kiša nanijeti će još više štete.
2. Predložio je da se pokraj ambulante na gradskoj parceli uredi igralište za nogomet. Prostor je potrebno izravnati i betonirati te postaviti opremu i klupice kako bi služio svrsi.
3. Mještani Martinšćice protive se uklanjanju stabla murve ispred samostana. Zatražio je da se pozovu stručne osobe i da se stablo sanira.
4. Predložio je da se dovrši uređenje centra mjesta u Martinšćici te da se u tu svrhu osigura 10-tak novih vaza s cvijećem.

Marčelo Damijanjević postavio je sljedeće vijećničko pitanje.

Pitanje se odnosi na izgradnju POS-ovih stanova. Lista je sastavljena i od tada je prošlo dosta vremena. Što se konkretno radi na tome i kada će početi radovi?

Nenad Kučić postavio je sljedeće vijećničko pitanje:

Pitanje se odnosi na regulaciju prometa na županijskoj cesti kod ambulante odnosno ulaza u zonu Volnik. Da li je moguće usporiti promet na tom dijelu ceste s obzirom da na tom dijelu sada već radi dosta ljudi?

Petar Miočić postavio je sljedeća vijećnička pitanja:

1. Kada se planira sanirati ulica preko puta Konzuma, koja je oštečena od prometa velikih kamiona?
2. Zatražio je da Lučka uprava dostavi izvješće o tome kakva je situacija sa lučicom Lungomare, što je do sada napravljeno i da li će se uopće raditi ta lučica?

Gaetano Negovetić postavio je sljedeća vijećnička pitanja:

1. Kada će se rekonstruirati 8 km ceste sv. Petar - Ivanje jer je cesta u takvom stanju da je skoro nemoguće doći do Ivanja?
2. Zatražio je da se od Lovačkog društva Orebica zatraži izvješće o izlovu divljih svinja na cijelom području koje imaju u koncesiji i općenito o tome koliko se radi.
3. Da se od Autotransa zatraži informacija kada će se preseliti u industrijsku zonu Volnik.

Kristijan Jurjako odgovorio je na dio pitanja.

**Ad. 2.**

Kristijan Jurjako obrazložio je Prijedlog odluke o usvajanju Strategije razvoja Grada Cresa za razdoblje od 2015. do 2020. godine.

Marčelo Damijanjević je otvarajući raspravu istaknuo da će podržati donošenje ove strategije ali ona nije napravljena kako bi trebalo. Ovo je jednostavno popis projekata a ne slaže se ni sa uvodnom riječi gradonačelnika. Ova strategija nije za razdoblje od 2015. do 2020. jer je pola tog razdoblja prošlo. Ovo nije neki velebni dokument. On se donosi iz razloga da se Grad ili druge ustanove i društva mogu javljati na fondove. Iz ove strategija može se isčitati mnogo podataka o Gradu Cresu a unutar je popis želja. Smatra da ova strategija nije strateški dokument nego samo još jedan dokumnet u nizu kojih u Gradu ima dosta.

Gaetano Negovetić je istaknuo da ovo što piše u Strategiji nije ništa novo za Cres jer je u većem dijelu prepisivanje nekih situacija koje su stagnirale. Kako će se zvati dokument, da li strategija ili program razvoja, svejedno je. Smatra da treba više valorizirati dijelove područja Grada Cresa, kao što je napr. Gerbin, zatim područje oko Orleca, Tramuntana i misli da bi se razvoj trebao usmjeriti, pored Cresa, i na ta područja. Gospodarsko vijeće mora se i sa tim pozabaviti.

U raspravi su još sudjelovali Marčelo Damijanjević, Kristijan Jurjako i Gaetano Negovetić.

Nakon zaključene rasprave, jednoglasno je donesena sljedeća

**Odluka:**

Usvaja se Strategija razvoja Grada Cresa za razdoblje od 2015. do 2020. godine (u daljnjem tekstu: Strategija razvoja) izrađena od društva AZRA d.o.o. Varaždin. Strategija razvoja čini sastavni dio ove Odluke i nalazi se u privitku. Strategija razvoja predstavlja jedan od temeljnih planskih dokumenata Grada Cresa, a ovisno o potrebi mogu se provesti njezine izmjene tijekom planskog razdoblja. Strategija razvoja objavit će se na službenoj internetskoj stranici Grada Cresa. Ova Odluka stupa na snagu dan nakon objave u Službenim novinama Primorsko-goranske županije.

**Ad. 3.**

Nada Kremenić obrazložila je Polugodišnji izvještaj o izvršenju Proračuna Grada Cresa za 2016. godinu.

U raspravi su sudjelovali Marčelo Damijanjević, Gaetano Negovetić i Kristijan Jurjako.

Nakon zaključene rasprave, jednoglasno je donesena sljedeća

**Odluka:**

Usvaja se Polugodišnji izvještaj o izvršenju Proračuna Grada Cresa za 2016. godinu. Polugodišnji izvještaj o izvršenju Proračuna Grada Cresa za 2016. godinu objaviti će se u “Službenim novinama” Primorsko-goranske županije.

**Ad. 4.**

Nada Kremenić obrazložila je Izvješće Državnog ureda za reviziju o obavljenoj financijskoj reviziji Grada Cresa za 2015. godinu.

U raspravi su sudjelovali Gaetano Negovetić i Marčelo Damijanjević.

Nakon zaključene rasprave, jednoglasno je donesena sljedeća

**Odluka:**

Usvaja se Izvješće Državnog ureda za reviziju, Područnog ureda Rijeka, klasa: 041-01/16-02/9, ur. broj: 613-10-16-8, o obavljenoj financijskoj reviziji Grada Cresa za 2015. godinu. Izvješće Državnog ureda za reviziju sastavni je dio ove odluke. Ova Odluka objaviti će se u „Službenim novinama“ Primorsko-goranske županije.

**Ad. 5.**

Nada Kremenić obrazložila je Izvješće Državnog ureda za reviziju o obavljenoj reviziji učinkovitosti upravljanja i raspolaganja nekretninama.

U raspravi su sudjelovali Marčelo Damijanjević i Kristijan Jurjako.

Nakon zaključene rasprave, jednoglasno je donesena sljedeća

**Odluka:**

Usvaja se Izvješće Državnog ureda za reviziju, Područnog ureda Rijeka, klasa: 041-01/15-10/16, ur. broj: 613-10-16-123, o obavljenoj reviziji učinkovitosti upravljanja i raspolaganja nekretninama jedinica lokalne i područne (regionalne) samouprave na području Primorsko-goranske županije u dijelu koji se odnosi na Grad Cres. Izvješće Državnog ureda za reviziju sastavni je dio ove odluke. Ova Odluka objaviti će se u „Službenim novinama“ Primorsko-goranske županije.

**Ad. 6.**

Patricija Purić obrazložila je Prijedlog rješenja o imenovanju stručnog povjerenstva za pripremu odluke o utvrđivanju zona sanitarne zaštite jezera Vrana.

Bez rasprave, jednoglasno je donesena sljedeća

**Odluka:**

Usvaje se Rješenja o imenovanju stručnog povjerenstva za pripremu odluke o utvrđivanju zona sanitarne zaštite jezera Vrana. Rješenje o imenovanju stručnog povjerenstva za pripremu odluke o utvrđivanju zona sanitarne zaštite jezera Vrana objaviti će se u “Službenim novinama” Primorsko-goranske županije.

U 20.45 sati predsjednik Gradskog vijeća Marčelo Damijanjević zatvorio je 30. sjednicu Gradskog vijeća

Klasa: 021-01/16-1/

Ur. broj: 2213/02-01-16-

Cres, 28. rujna 2016.

Zapisnik sastavila Predsjednik Gradskog vijeća

Patricija Purić Marčelo Damijanjević